《宿华阴怀马侍御按节河中》
明代·孟洋

客路倦兹游，空堂此何夕。明灯促簿书，春星动檐隙。

渭北鸿雁来，猿吟华山侧。浊流一何深，佳人杳难即。

遥遥钦德音，茫茫阻颜色。笑言故山庐，繁华忆畴昔。

皎月照岩阿，凝霜肃荆棘。萧萧骢马鸣，豺狼遁其迹。

岂不慰遐思，终焉感离析。思欲往从之，安能生羽翮。

临风缄素书，书短不盈尺。上言加餐饭，下言崇明德。

作者简介：（1483—1534）明汝宁府信阳人，字望之，一字有涯。弘治十八年进士。授行人，进御史，以论张璁、桂萼事谪桂林教授。后官至大理寺卿。有《孟有涯集》。